### NN 45/2016 (13.5.2016.), Pravilnik o uvjetima i načinu polaganja ispita za ovlaštenog servisera te obliku i sadržaju službene iskaznice ovlaštenog servisera

DRŽAVNI ZAVOD ZA MJERITELJSTVO

1175

Na temelju članka 14. stavka 3. Zakona o mjeriteljstvu (»Narodne novine«, broj 74/14), ravnatelj Državnog zavoda za mjeriteljstvo donosi

PRAVILNIK

O UVJETIMA I NAČINU POLAGANJA ISPITA ZA OVLAŠTENOG SERVISERA TE OBLIKU I SADRŽAJU SLUŽBENE ISKAZNICE OVLAŠTENOG SERVISERA

I. OPĆE ODREDBE

Članak 1.

Ovim Pravilnikom propisuju se uvjeti i način polaganja ispita za ovlaštenog servisera (u daljnjem tekstu: ispit) te oblik i sadržaj službene iskaznice ovlaštenog servisera.

Članak 2.

Ispit je propisani način provjere znanja djelatnika ovlaštenog tijela koji obavlja poslove pripreme zakonitih mjerila za ovjeravanje.

II. POVJERENSTVO ZA POLAGANJE ISPITA

Članak 3.

(1) Ispit se polaže pred Povjerenstvom za polaganje ispita za ovlaštenog servisera (u daljnjem tekstu: Povjerenstvo).

(2) Na pitanja koja se odnose na Povjerenstvo iz stavka 1. ovoga članka, a koja nisu uređena ovim Pravilnikom odgovarajuće se primjenjuju odredbe Pravilnika o uvjetima i načinu polaganja ispita za ovlaštenog mjeritelja te obliku i sadržaju službene iskaznice ovlaštenog mjeritelja (»Narodne novine«, broj 2/16), kojima se uređuju pitanja Povjerenstva za polaganje ispita za ovlaštenog mjeritelja.

III. PRIJAVA I POLAGANJE ISPITA

Članak 4.

(1) Ispit može polagati osoba (u daljnjem tekstu: kandidat) koja ima:

– završenu srednju stručnu spremu i jednu godinu radnog iskustva na poslovima u području mjeriteljstva za koje je ovlaštenom tijelu u kojem je kandidat zaposlen dodijeljeno ovlaštenje

– završen preddiplomski sveučilišni studij ili stručni studij u trajanju od najmanje tri godine i jednu godinu radnog iskustva na poslovima u području mjeriteljstva za koje je ovlaštenom tijelu u kojem je kandidat zaposlen dodijeljeno ovlaštenje ili

– završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij i jednu godinu radnog iskustva na poslovima u području mjeriteljstva za koje je ovlaštenom tijelu u kojem je kandidat zaposlen dodijeljeno ovlaštenje.

(2) Ovlašteno tijelo u kojem je kandidat zaposlen podnosi prijavu za polaganje ispita Državnom zavodu za mjeriteljstvo (u daljnjem tekstu: Zavod) na Obrascu prijave za polaganje ispita za ovlaštenog servisera koji je tiskan uz ovaj Pravilnik i njegov je sastavni dio (Prilog 1).

(3) Prijava za polaganje ispita mora sadržavati osobne podatke o kandidatu.

(4) Prijavi za polaganje ispita se prilaže dokaz o završenoj srednjoj stručnoj spremi odnosno dokaz o završenom preddiplomskom sveučilišnom studiju ili stručnom studiju u trajanju od najmanje tri godine odnosno dokaz o završenom preddiplomskom i diplomskom sveučilišnom studiju ili integriranom preddiplomskom i diplomskom sveučilišnom studiju ili specijalističkom diplomskom stručnom studiju.

(5) Prijavi za polaganje ispita prilaže se dokaz o radnom iskustvu iz stavka 1. ovoga članka.

Članak 5.

(1) Održavanje ispita organizira Zavod.

(2) Na pitanja koja se odnose na utvrđivanje da li kandidat ispunjava uvjete za polaganje ispita, na vrijeme polaganja ispita te na obavijest o mjestu i danu polaganja ispita, na odgađanje polaganja ispita i na odustanak od polaganja ispita, na popravni ispit, na način ocjenjivanja, te na vođenje zapisnika za vrijeme ispita, a koja nisu uređena ovim Pravilnikom odgovarajuće se primjenjuju odredbe članka 8. do članka 12. Pravilnika o uvjetima i načinu polaganja ispita za ovlaštenog mjeritelja te obliku i sadržaju službene iskaznice ovlaštenog mjeritelja (»Narodne novine«, broj 2/16).

Članak 6.

(1) Troškove polaganja ispita snosi ovlašteno tijelo koje upućuje djelatnika na polaganje ispita.

(2) Kandidatu koji je prijavio ispit i odgodio njegovo polaganje, uplaćeni iznos troškova polaganja priznaje se za naknadno polaganje ispita.

(3) Troškove polaganja ispita i troškove izobrazbe za polaganje ispita utvrđuje rješenjem ravnatelj Zavoda.

IV. UVJERENJE

Članak 7.

(1) Kandidatu koji je položio ispit Zavod izdaje uvjerenje o položenom ispitu (u daljnjem tekstu: uvjerenje).

(2) Uvjerenje važi 5 (pet) godina.

(3) Uvjerenje potpisuje predsjednik Povjerenstva.

(4) Primjerak uvjerenja dostavlja se ovlaštenom tijelu koje je djelatnika uputilo na polaganje ispita.

(5) O izdanim uvjerenjima ovlaštenih servisera Zavod vodi upisnik koji mora sadržavati evidencijski broj upisnika, prezime i ime nositelja uvjerenja i stečeno obrazovanje, mjesto i datum rođenja, broj osobne iskaznice i mjesto izdavanja, datum polaganja ispita i područje polaganja ispita, datum važenja uvjerenja, brojčanu oznaku, mjesto i datum izdavanja uvjerenja, naziv ovlaštenog tijela, potpis predsjednika Povjerenstva i potpis ravnatelja Zavoda.

(6) Obrazac uvjerenja tiskan je uz ovaj Pravilnik i njegov je sastavni dio (Prilog 2).

Članak 8.

(1) Ovlašteni serviser dužan je redovito dopunjavati i usavršavati znanje.

(2) Program dopunjavanja i usavršavanja znanja ovlaštenog servisera utvrđuje ravnatelj Zavoda, a objavljuje se na mrežnim stranicama Zavoda.

V. PROGRAM ISPITA I PROGRAM IZOBRAZBE ZA POLAGANJE ISPITA

Članak 9.

(1) Program ispita sastoji se od općeg i posebnog dijela.

(2) Opći dio ispita obuhvaća provjeru poznavanja zakonodavnog okvira upravnog područja mjeriteljstva i jednak je za sve kandidate.

(3) Posebni dio ispita obuhvaća provjeru poznavanja propisa iz područja zakonskog mjeriteljstva koji se odnose na određena zakonita mjerila za koja je ovlaštenom tijelu u kojem je kandidat zaposlen, dodijeljeno ovlaštenje.

(4) Program ispita (predmeti i pravni izvori/literatura) utvrđuje ravnatelj Zavoda.

(5) Program ispita objavljuje se na mrežnim stranicama Zavoda.

Članak 10.

(1) Program izobrazbe za polaganje ispita sadrži pravne izvore i literaturu za pripremu polaganja ispita:

– zakonska i upravna načela

– opća mjeriteljska načela

– ispitivanje i ovjeravanje različitih mjerila

– pretpakovine.

(2) Program izobrazbe i način provedbe izobrazbe za svako područje iz stavka 1. ovoga članka utvrđuje ravnatelj Zavoda.

(3) Program izobrazbe i način provedbe izobrazbe objavljuje se na mrežnim stranicama Zavoda.

VI. SLUŽBENA ISKAZNICA OVLAŠTENOG SERVISERA

Članak 11.

(1) Službenom iskaznicom ovlašteni serviser dokazuje da je ovlašten za obavljanje poslova pripreme zakonitih mjerila za ovjeravanje.

(2) Službenu iskaznicu ovlaštenom serviseru izdaje Zavod.

(3) Ovlašteni serviser kojemu prestane radni odnos dužan je vratiti službenu iskaznicu u Zavod.

(4) Iskaznica ovlaštenog servisera izrađuje se kao plastična kartica pravokutnog oblika veličine 85 x 55 mm

a) službena iskaznica na prednjoj strani sadrži:

1. utisnuti grb Republike Hrvatske

2. natpis »REPUBLIKA HRVATSKA«

3. naziv »SLUŽBENA ISKAZNICA OVLAŠTENOG SERVISERA«

4. mjesto za fotografiju veličine 28x32

5. ime i prezime ovlaštenog servisera

6. naziv ovlaštenog tijela

7. broj iskaznice,

b) službena iskaznica na poleđini sadrži:

8. tekst o ovlastima nositelja iskaznice

9. područja ovlaštenja prema dodacima Uredbe o posebnim uvjetima koje moraju ispunjavati ovlaštena tijela za obavljanje poslova ovjeravanja zakonitih mjerila i/ili poslova pripreme zakonitih mjerila za ovjeravanje (»Narodne novine«, broj 90/14)

10. datum izdavanja iskaznice

11. mjesto za pečat i potpis ovlaštene osobe.

(5) O izdanim službenim iskaznicama ovlaštenih servisera Zavod vodi upisnik koji mora sadržavati: evidencijski broj upisnika, prezime i ime ovlaštenog servisera, broj službene iskaznice, područje ovlaštenja, datum izdavanja službene iskaznice, naziv ovlaštenog tijela i potpis ovlaštene osobe koja vodi upisnik.

(6) Obrazac službene iskaznice ovlaštenog servisera tiskan je uz ovaj Pravilnik i njegov je sastavni dio (Prilog 3).

VII. ZAVRŠNA ODREDBA

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/16-02/06

Urbroj: 558-01/2-16-1

Zagreb, 4. svibnja 2016.

Zamjenik ravnatelja
mr. sc. Božidar Ljubić, dipl. ing., v. r.

**[**PRILOG 1. – PRILOG 3.**](dodatni/440420.pdf)**

45 13.05.2016 Pravilnik o uvjetima i načinu polaganja ispita za ovlaštenog servisera te obliku i sadržaju službene iskaznice ovlaštenog servisera

45 13.05.2016 Pravilnik o uvjetima i načinu polaganja ispita za ovlaštenog servisera te obliku i sadržaju službene iskaznice ovlaštenog servisera